**Nansen Ski Jump** er en hoppbakke ved byen Berlin i delstaten New Hampshire, USA. Bakken ligger i Nansen Wayside State Park mellom Berlin og Milan, og var i sin tid den største i det østlige USA. Nettstedet Skisprungschanzen-Archiv oppgir bakkens K-punkt til 82 meter. Hoppbakken er oppkalt etter den lokale skiklubben, som igjen er oppkalt etter den norske polarfareren, oppdageren, diplomaten og vitenskapsmannen Fridtjof Nansen.

Historie
--------

Berlin er hjemestedet til USAs eldste skiklubb som fremdeles er i drift, Nansen Ski Club, som ble stiftet i 1872. På 1920-tallet bygde klubben en hoppbakke som tillot hopp på opptil 40 meter. Bakken ble utvidet til 45-metersbakke i 1927. I 1936 startet byggingen av den nye storbakken Nansen Ski Jump. Bakken ble bygd av skiklubben, Berlin by og National Youth Administration, og sto ferdig i 1937.

Nansen Ski Jump var arena for fire USA-mesterskap i skihopping - i 1940, 1957, 1965 og 1972 - og USAs OL-uttagningsrenn ble holdt der i 1938. Norske Johanne Kolstad satte verdensrekord for kvinner i bakken da hun hoppet 69,5 meter 6. mars 1938.

Ifølge New Hampshire State Parks var bakken i bruk til 1985 og siden åpen for publikum til 1988. Harold "Cork" Anson forteller i boka *Jumping Through Time* at bakken ble stengt allerede i 1979. Skiklubben var blitt dømt til å betale erstatning til en skihopper som hadde falt og pådratt seg varige mén i et renn i 1977, noe som medførte at klubben ikke lenger hadde råd til å vedlikeholde bakken.

I 2014 ble det tatt initiativ for å få bakken satt i stand igjen som kulturminne og gjenåpnet for publikum. Red Bull bevilget 15 000 dollar til reparasjon av bakken og ønsket å gjøre et reklamestunt med skihopper Sarah Hendrickson der. I 2015 og 2016 ble unnarennet ryddet for skog, og arbeidet med å bygge opp igjen trappa ved siden av unnarennet startet sommeren 2016. Stålstrukturen i tårnet ble sjekket og funnet å være i god stand. Vinteren 2016/17 ble det lagt nytt tredekke i tårnet. I løpet av 2017 skal trappa og skogryddingen fullføres, og det foreligger også planer om å reparere dommertårnet.

Referanser
----------

1. 1 2  NewHampshire.com: Roadside History: The Nansen Ski Jump is the oldest continuously operating ski club in the US Arkivert 3. februar 2017 hos Wayback Machine. (6. januar 2017, besøkt 22. januar 2017)
2. 1 2  Skisprungschanzen-Archiv: Berlin (besøkt 22. januar 2017)
3. 1 2 3  Nansen Ski Club: History of Nansen Ski Club Arkivert 2. februar 2017 hos Wayback Machine. (besøkt 22. januar 2017)
4. ↑  Eastern Ski Jumping & Nordic Combined Foundation, Inc.: United States National Ski Jumping Champions 1904-1980 Arkivert 3. november 2016 hos Wayback Machine. (besøkt 22. januar 2017)
5. ↑  Ofte oppgitt til 72 meter. I et brev fra Gordon Brown, lederen for USAs OL-uttagningskomité, til Johanne Kolstad oppgis lengden til 228 fot (69,5 meter). Denne lengden er også notert av Johanne Kolstad på et bilde av hoppbakken i Berlin. (Gordon Browns brev publisert på Facebook av Norges Skiforbund 11. desember 2011, bildet av bakken publisert av Sjur Harby på nettstedet Disen Kolonial, begge kilder besøkt 22. januar 2017.)
6. 1 2 3  siste noterte bakkerekord ble satt i 1976 av nordmannen Christian Berggrav med 82,5m 
New Hampshire State Parks: Nansen Ski Jump restoration project Arkivert 29. januar 2017 hos Wayback Machine. (besøkt 22. januar 2017)
7. ↑  Harold "Cork" Anson: *Jumping through time - A history of ski jumping in the United States and Southwest Canada*. Port Hole Publications, Florence, Oregon 2010. ISBN 978-0-9768107-7-3 (s. 194)
8. 1 2  NewHampshire.com: Milan ski jump picked for role in promotion, future as historic site Arkivert 2. februar 2017 hos Wayback Machine. (14. september 2016, besøkt 22. januar 2017)

Eksterne lenker
---------------

* Allroutes.to: Nansen Ski Jump as Seen in the Summer of 1999 Arkivert 19. juni 2009 hos Wayback Machine.